ఐటీలో కొత్త కొలువులు అంతంతే!
- 2018లో నయా ఉద్యోగాలు లక్ష దాటకపోవచ్చు..
- లాభాలొస్తున్నా నియమకాలపై అనాసక్తి..
- సంస్థలో ఉన్న వారితోనే గరిష్టంగా పని చేయిస్తున్నారు
- ఏఐ, ఐవోటీ విభాగాల్లో 5.11 లక్షల జాబ్స్‌: నాస్కామ్‌
చెన్నై: ఇన్ఫర్‌మేషన్‌ టెక్నాలజీ (ఐటీ) రంగపు కంపెనీల్లో కొత్త కొలువుల కోసం ఎదురు చూస్తున్న వారికి చేదు వార్త. ఐటీ రంగంలో ఈ ఏడాది కూడా ఆశించిన గరిష్ట స్థాయిలో కొత్త ఉద్యోగాలు అందుబాటులోకి రాకపోచ్చని ఐటీ పరిశ్రమల సమాఖ్య నాస్కామ్‌ అభిప్రాయపడింది. 2018 తొలి త్రైమాసికంలో టాప్‌ ఐటీ కంపెనీలు మెరుగైన ఫలితాలను ప్రకటించినప్పటికీ.. పరిశ్రమ నియామకాలు ఆశించిన గరిష్ట స్థాయిలో ఉండవని నాస్కామ్‌ జరిపిన అధ్యయనంతో తేలింది. ముఖ్యంగా టీసీఎస్‌, విప్రో, ఇన్ఫోసిస్‌ వంటి దేశీయ టాప్‌ ఐటీ కంపెనీల తొలి త్రైమాసికానికి ఆశాజనకమైన ఆర్థిక ఫలితాలను ప్రకటించినప్పటికీ.. ఆ సంస్థలు కొత్తవారిని కొలువుల్లోకి తీసుకునే విషయంలో అనాసక్తతతో ఉన్నట్టుగా తెలుస్తోంది. బదులుగా ఉన్న వాళ్లతోనే గరిష్టంగా పనులు చేయించుకోవాలని యోచిస్తున్నట్టుగా ఆధ్యయనంలో తేలింది.
నాస్కామ్‌ విశ్లేషణ ప్రకారం, ఐటీ పరిశ్రమ 2018-19లో కొత్తగా కేవలం లక్ష కొత్త ఉద్యోగాలను మాత్రమే అందుబాటులోకి రానున్నట్టుగా సమాచారం. గత ఏడాది జూన్‌లో ఐటీ, బీపీఎం పరిశ్రమలలో 1.3-1.5 లక్షల కొత్త ఉద్యోగాలు రానున్నాయని నాస్కామ్‌ వర్గాలు అంచనా వేశాయి. అయితే ఈ అంచనాలకు తల కిందులై కేవలం లక్షకు లోపే నియామకాలే నమోదు అయ్యాయి. ఈ లెక్కల ప్రకారం ఈ ఆర్థిక సంవత్సరంలో ఐటీ నియామకాలు ఫ్లాట్‌గా ఉండనున్నాని అంచనా. అయితే 2016-17లో పరిశ్రమ నికర నియామకాలు 1.7 లక్షలుగా ఉండటం గమనార్హం.
అత్యధిక కొలువులు ఏఐలోనే..
సంప్రదాయక కొలువుల్లోకి కొత్తవారిని తీసుకొనే బదులుగా వారి పనిని ఇతరులతో చేయిస్తూ.. కృత్తిమ మేథస్సు విభాగంలో ఎక్కువగా కొత్తస్టాఫ్‌ను తీసుకోవాలని ఐటీ సంస్థలు భావిస్తున్నట్టుగా సమాచారం. ఐటీ రంగంలో కొత్త ఉద్యోగాలు ఎక్కువగా కృత్రిమ మేథస్సు (ఏఐ), ఇంటర్నెట్‌ ఆఫ్‌ థింగ్స్‌ (ఐవోటీ), బిగ్‌ బేటా ఎనలటిక్స్‌ (బీడీఏ) వైపు మళ్లనున్నాయని నాస్కామ్‌ మాజీ అధ్యక్షులు డెబ్జానీ ఘోష్‌ వ్యాఖ్యానించారు. ఈ విభాగాల్లో 2018లో మొత్తం కొలువులు డిమాండ్‌ 5.11 లక్షల ఉద్యోగాల వరకు ఉందని తెలిపారు. ఇది 2021నాటికి 7.86 లక్షలకు చేరుకుంటుందని వివరించారు. సైబర్‌ సెక్యూరిటీ రంగం కూడా మెరుగైన ఉపాధి అవకాశాలు రానున్నట్టుగా తమ అధ్యయనం ద్వారా తెలుస్తోందని ఆమె వివరించారు. చెన్నైలో జరిగిన నాస్కామ్‌ హెచ్‌ఆర్‌ సదస్సులో ఆమె మీడియాతో మాట్లాడుతూ ఈ పరిశ్రమలో ఏడాది చివరి నాటికి దాదాపు 40 లక్షల మంది ఉద్యోగులుంటారని తాము భావిస్తున్నామన్నారు. నిపుణుల అభిప్రాయం ప్రకారం, పెరుగుతున్న ఆటోమేషన్‌ ప్రక్రియ, వ్యయాలను తగ్గించుకునే కంపెనీ ప్రయత్నాలు దీనికి కారణాలుగా కనిపిస్తున్నాయి. 
మీ స్నేహితులకు రికమెండ్ చెయ్యండి